Clădirea ISPE unde are sediul firma surorii si cumnatului premierului Victor Ponta. FOTO Mediafax

ACTUALIZARE 00.30 Cumnatul premierului Victor Ponta este audiat de 13 ore de procurorii DNA din Ploieşti. Iulian Herţanu, care a fost adus la audieri sub escortă, este acuzat de fraudă cu bani europeni cu un prejudiciu de 7,8 milioane de lei şi de o evaziune fiscală de peste două milioane de lei.

În dosar a fost reţinut Vladimir Ciorbă, administrator şi asociat la trei firme cu Iulian Herţanu. De asemenea, procurorii au mai reţinut un fost consilier judeţean şi i-au pus sub control judiciar pe deputaţii Sebastian Ghiţă şi Vlad Cosma, dar şi pe şeful CJ Prahova, Mircea Cosma.

ACTUALIZARE 16.50. „Aştept să văd celelalte declaraţii ale celorlalţi domni implicaţi în dosar, nu îi cunosc. Sper ca în curând, această idee de vinovăţie, că i-aş fi sprijinit pe aceşti oameni în activitatea dânşilor, se va clarifica. Ei spun că această firmă a avut o lucrare în Prahova, nu a performat foarte bine. Nu ştiu detalii despre activitatea lor şi ce au făcut acolo, dar procurorii suspectează că i-am favorizat, că dânşii au greşit, iar noi am intervenit pentru a-i sprijini. Au început urmărirea penală, nu ştiu faţă de ce persoane. Şi faţă de mine”, a declarat Sebastian Ghiţă, la ieşirea de la sediul DNA Ploieşti.





El a precizat că procurorii au dispus să nu se întâlnească nici cu Mircea Cosma, nici cu fiul lui, Vlad Cosma.

Procurorii au instituit măsura controlului judiciar în ceea ce îl priveşte.

„Vlad Cosma şi Mircea Cosma sunt colegii mei de partid, eu nu am găsit elemente că l-am ajutat pe acest domn Herţanu, nu îi cunoşteam pe funcţionari, nu îmi dau seama unde se poate găsi vreo dovadă că i-aş fi sprijinit”, a mai spus Sebastian Ghiţă.

ACTUALIZARE 16.10. Firma controlată de cumnatul premierului Victor Ponta, SC Grossmann Engineering Group SRL, a primit 24 de contracte de la diverse instituţii publice, între anii 2007 si 2012.

În total, este vorba despre peste 26 de milioane de euro, bani în schimbul cărora firma a executat diverse lucrări de construcţii.Firma Grossmann Engineering Group SRL, unde Iulian Cristian Herţanu, cumnatul premierului Victor Ponta, a fost până acum câteva luni acţionar şi administrator, are ca obiect de activitate construcţiile.

În perioada 2007 - 2012, mai multe instituţii publice au apelat la serviciile firmei. Printre ele, Consiliile Judeţene Călăraşi, Ialomiţa, Vaslui, Primăria Capitalei, dar şi primăriile Chiajna, Chitila, Pantelimon şi Câmpulung. În total, firma lui Cristian Herţanu a adunat contracte din bani publici în valoare de 26,5 milioane de euro. Primăria Chiajna a atribuit firmei Grossmann trei contracte.

În perioada atribuirii acestor contracte, Iulian Cristian Herţanu deţinea 60% din acţiunile firmei SC Grossmann Engineering Group SRL şi îi era administrator. Anul trecut, el s-a retras din firmă şi a cedat acţiunile sale prietenului său, Liviu Munteanu, iar funcţia de administrator lui Ilie Florin Drăgan.

Cel mai mare contract din bani publici, în valoare de peste 11 milioane de euro, este cel semnat în ianuarie 2012 cu SC Hidro Prahova SA. Este exact contractul pentru care procurorii DNA au deschis ancheta şi i-au chemat la audieri pe suspecţi.

ACTUALIZARE 14.45. Președintele CJ Prahova a plecat de la DNA Ploiești.

Procurorii DNA au instituit măsura controlului judiciar faţă de Mircea Cosma, președinte al Consiliului Județean Prahova, sub acuzaţia de sprijinire a unui grup infracțional organizat şi folosirea influenței sau autorității în scopul obținerii, pentru sine sau pentru alții, de bani, bunuri sau foloase necuvenite.

O măsură similară a fost luată şi faţă de fiul acestuia, deputatul Alexandru Vlad Cosma, acuzat de sprijinire a unui grup infracțional organizat.



VIDEO Sebastian Ghiţă la DNA

ACTUALIZARE 12.35. Deputatul PSD Vlad Cosma și tatăl său, Mircea Cosma, șeful CJ Prahova, au ajuns și ei la audieri la DNA Ploiești.

ACTUALIZARE 11.55. Omul de afaceri Sebastian Ghiţă a venit la DNA Ploieşti, el spunând că a fost citat în calitate de suspect.

"Nu am fost implicat în vreuna dintre firme", a spus el.

VIDEO Cumnatul lui Victor Ponta, la DNA

ACTUALIZARE 11.25. La DNA Ploieşti a fost adus sub escortă Mihai Coman, fost consilier judeţean din Ploieşti. El a avut două mandate de consilier judeţean, iar în prezent este administratorul uneia dintre firmele despre care procurorii spun că ar fi fost implicată în frauda cu fonduri europene.

ACTUALIZARE 10.50. Cumnatul lui Victor Ponta, Iulian Herțanu, este dus la DNA Ploiești.

O firmă a lui Iulian Herţanu, împreună cu mai multe societăţi, între care Euroconstruct Trading, ar fi obţinut ilegal un proiect european privind extinderea reţelei de canalizare în Comarnic, din care şi-ar fi însuşit sume mari de bani, prin schimbarea destinaţiei fondurilor, susţin surse judiciare.

Sursele citate au declarat pentru Mediafax că în dosarul în care au loc percheziţii la mai multe firme este vizată şi SC Grossman Engineering Group SRL, una dintre firmele la care Iulian Cristian Herţanu, cumnatul premierului Victor Ponta, este administrator de drept și, începând din 25 aprilie 2014, administrator de fapt, el fiind şi angajat al SC CVR Asfalt Construct Group SRL Dobroești, judeţul Ilfov.

Potrivit surselor citate, Iulian Herţanu, împreună cu Vladimir Răzvan Ciorbă, administrator şi asociat la SC CVR Asfalt Construct Group SRL, SC CVR Activities Group SRL București și SC Gefam Pro SRL Dobroești, precum şi cu Mihail Marian Coman, administrator şi asociat la SC Indserv SRL Ploiești și SC Indserv Proiect SRL Ploiești și angajat al SC Hidro Prahova SA, în funcţia de consilier al directorului general, din 24 mai 2012, „au constituit un grup infracțional pentru a acționa în vederea câștigării frauduloase a contractului de lucrări având ca obiect "Extindere reţele de canalizare în oraşul Comarnic"”.

Contractul a fost semnat în 13 ianuarie 2012, între Asocierea SC Grossman Engineering Group SRL - SC Euroconstruct Trading 98 SRL şi SC Hidro Prahova SA Ploieşti, acesta fiind finanţat în mare parte din fonduri de la Uniunea Europeană.

Anchetatorii îi suspectează pe reprezentanţii acestor firme că şi-ar fi însuşit importante sume de bani din acest proiect, prin schimbarea ilegală a destinației fondurilor obținute şi prin sustragerea de la plata contribuţiilor datorate către stat, respectiv prin evidenţierea unor cheltuieli nereale sau operaţiuni fictive în documentele societăţilor pe care le-au controlat.

La grupul infracţional ar fi aderat şi Liviu Munteanu, care a fost numit administrator al SC Grossman Engineering Group SRL, începând din 25 aprilie 2014, se mai arată în documentele citate.

Digi24 a încercat să obțină un punct de vedere de la mama premierului Victor Ponta. Cornelia Naum a răspuns că nu dorește să comenteze pe marginea acestui subiect.





ACTUALIZARE 9.35. Victor Ponta a avut prima reacţie pe Twitter cu privire la ancheta în desfăşurare.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

„Procurori din cadrul Direcţiei Naţionale Anticorupţie – Serviciul Teritorial Ploieşti efectuează cercetări într-o cauză penală ce vizează suspiciuni privind săvârșirea unor infracțiuni asimilate celor de corupţie şi infracţiuni de fraudare a fondurilor Uniunii Europene.

În cursul zilei de 17 februarie 2015, ca urmare a obținerii autorizărilor legale de la instanța competentă, sunt efectuate percheziții domiciliare în 14 locații, majoritatea situate în municipiile Bucureşti şi Ploieşti, acestea fiind sedii de societăţi comerciale ori domicilii ale unor persoane.

În cauză, procurorii beneficiază de sprijin de specialitate din partea Serviciului Român de Informații şi din partea Brigăzii Speciale de Intervenție a Jandarmeriei.

Raportat la actele procedurale efectuate în prezenta cauză, precizăm că, atunci când împrejurările vor permite, vom fi în măsură să oferim detalii suplimentare.”, se arată într-un comunicat al Direcției Naționale Anticorupție.